CELEX: 52017PC0769
Language: et
Date: 2017-12-19
Title: Ettepanek: EUROOPA PARLAMENDI JA NÕUKOGU MÄÄRUS millega tunnistatakse kehtetuks Euroopa Parlamendi ja nõukogu määrus (EL) nr 256/2014, milles käsitletakse komisjoni teavitamist Euroopa Liidu energeetikataristu investeerimisprojektidest

EUROOPA KOMISJON
            Brüssel,19.12.2017
            COM(2017) 769 final
            2017/0347(COD)
            Ettepanek:
            EUROOPA PARLAMENDI JA NÕUKOGU MÄÄRUS
            millega tunnistatakse kehtetuks Euroopa Parlamendi ja nõukogu määrus (EL) nr 256/2014, milles käsitletakse komisjoni teavitamist Euroopa Liidu energeetikataristu investeerimisprojektidest 
            
               
         
         
            
               SELETUSKIRI
            
            
               1.ETTEPANEKU TAUST
            
            
               Järgmine ettepanek, millega tunnistatakse kehtetuks määrus (EL) nr 256/2014, (edaspidi „määrus“) esitatakse komisjoni õigusloome kvaliteedi ja tulemuslikkuse programmi raames ja parema õigusloome poole püüeldes. Eesmärk on tagada otstarbekohane ja kvaliteetne õigusraamistik, nagu on märgitud Euroopa Parlamendi, Euroopa Liidu Nõukogu ja Euroopa Komisjoni vahel sõlmitud institutsioonidevahelises kokkuleppes parema õigusloome kohta
                  1
               . Komisjon on teinud kindlaks, et kõnealune määrus ei täida enam oma eesmärki ning teeb ettepaneku see kehtetuks tunnistada.
            
            
               26. veebruaril 2014 võeti vastu määrus (EL) nr 256/2014 (milles käsitletakse komisjoni teavitamist Euroopa Liidu energeetikataristu investeerimisprojektidest) selle tagamiseks, et ELi energiapoliitika areneks tõhusalt ja vastaks ELi tegelikele vajadustele. Kõnealust määrust toetas komisjoni 16. oktoobri 2014. aasta rakendusmäärus (EL) nr 1113/2014, millega kehtestatakse Euroopa Parlamendi ja nõukogu määruse (EL) nr 256/2014 artiklites 3 ja 5 osutatud teate vorm ja tehnilised üksikasjad
                  2
               .
            
            
               Euroopa Liidu toimimise lepingu artiklile 194 tuginedes nõutakse määruses (EL) nr 256/2014 ja komisjoni rakendusmääruses (EL) nr 1113/2014, et liikmesriigid teavitaksid komisjoni investeerimisprojektidest, mille puhul taristu ehitamise või kasutuselt kõrvaldamise töö on juba alanud või mille puhul on lõplik investeerimisotsus juba tehtud. Komisjoni eesmärk oli saada sel viisil juurdepääs andmetele ja teabele, milles käsitletakse prognoositavat arengut tootmis-, ülekandmis- ja säilitamisvõimsuses ning erinevate energeetikavaldkonna sektorite projekte, mis on liidule huvipakkuvad ja tulevaste investeeringute jaoks olulised.
            
            
               Seega oli määruse eesmärk anda komisjonile ülevaade ELi energiataristu investeeringute arengust, et EL saaks paremini täita oma kohustusi energeetika valdkonnas. 
            
            
               Kõnealuse määruse kohased kohustused olid juba kehtestatud nõukogu 24. juuni 2010. aasta määrusega (EL, Euratom) nr 617/2010, mis käsitleb komisjoni teavitamist Euroopa Ühenduse energeetika infrastruktuuri investeerimisprojektidest ning millega tunnistatakse kehtetuks määrus (EÜ) nr 736/96)
                  3
               .  Euroopa Kohus tühistas nõukogu määruse nr 617/2010
                  4
                vale õigusliku aluse tõttu, aga selle mõju jäi püsima kuni määruse (EL) nr 256/2014 vastuvõtmiseni. 
            
            
               Liikmesriigid on esitanud kolmel korral (2011, 2013 ja 2015) aruanded alates sellest, kui kehtestati kõnealusest määrusest ja selle eelkäijast, nõukogu määrusest nr 617/2010 tulenevad kohustused. Seetõttu on möödunud piisav aeg, et komisjon saaks tõenditele tuginedes kriitiliselt analüüsida, kas määrus on andnud oodatud tulemusi. 
            
            
               2.JÄRELHINDAMISE, SIDUSRÜHMADEGA KONSULTEERIMISE JA MÕJU HINDAMISE TULEMUSED
            
            
               •Järelhindamised, õigusloome kvaliteet ja lihtsustamine
            
            
               Komisjon tellis kolm välisuuringut pärast seda, kui liikmesriigid esitasid kõnealuse määruse ja selle eelkäijate alusel kolm aruannet. Nende järeldusi silmas pidades vaatas komisjon 2016. aastal määruse (EL) nr 256/2014 läbi, nagu oli ette nähtud selle määruse artiklis 11. See oli osa laiemast toimivuskontrollist, mis hõlmas energiaalaste õigusaktide kogumi kohaseid kavandamis- ja aruandluskohustusi. Komisjon avaldas selle 2016. aasta novembris
                  5
                koos ettepanekuga võtta vastu määrus, milles käsitletakse energialiidu juhtimist
                  6
               . 
            
            
               Selle käigus ilmnesid järgmised asjaolud.
            
            
               1.Täheldati märkimisväärset kattumist kõnealuse määruse kohaste aruandluskohustuste ning Euroopa elektri põhivõrguettevõtjate võrgustikust
                  7
                ja Euroopa maagaasi ülekandesüsteemi haldurite võrgustikust
                  8
                tulenevate aruandluskohustuste vahel, samas oli kõnealuse määruse kohastel kohustustel väga vähe lisandväärtust. 
            
            
               2.Enamik teabest, mis liikmesriigid käesoleva määruse alusel esitasid, on hõlpsasti kättesaadav muudest allikatest: Euroopa elektri põhivõrguettevõtjate võrgustik ja Euroopa maagaasi ülekandesüsteemi haldurite võrgustik, 10-aastased võrgu arengukavad, ülekandesüsteemihaldurite ja kommunaalettevõtjate aastaaruanded, riiklikud valdkondlikud arengukavad (nt taastuvenergia tegevuskavad), jne. Lisaks sellele kogub komisjon regulaarselt turgu käsitlevat teavet energiaturu seiresüsteemi kaudu.
            
            
               3.Kõigis kolmes koostatud aruandes hõlmasid kogutud andmed üksnes umbes poolt ELi energiasektorist.
            
            
               4.Teatavate määruse nõuete rakendamisest tulenevad raskused, eelkõige seoses tulevase võimsuse kohta esitatava teabega, õõnestasid kolme koostatud aruande kasulikkust.
            
            
               Seetõttu tegi komisjon järelduse, et määrus (EL) nr 256/2014 ei andnud oodatud tulemusi. Seepärast tuleks teha ettepanek see määrus kehtetuks tunnistada.
            
            
               •Konsulteerimine sidusrühmadega
            
            
               Energialiidu juhtimist
                  9
                käsitleva seadusandliku algatuse ettepaneku ettevalmistava töö osana viis komisjon läbi ulatusliku konsultatsiooni, et koguda arvamusi ja tagasisidet sidusrühmadelt, kodanikelt ja liikmesriikidelt. Konsultatsiooni käigus küsiti, kuidas olemasolevat energeetika valdkonna kavandamis- ja aruandluskorda parandada, et saavutada energialiidu eesmärgid ning vähendada halduskoormust.
            
         
         
            
               Avalik konsultatsioon algas 11. jaanuaril 2016, kestis rohkem kui 12 nädalat ja lõppes 22. aprillil 2016. Saadud vastuseid võeti arvesse komisjoni olemasolevate kavandamis- ja aruandluskohustuste hindamise ja toimivuskontrolli puhul ning energialiidu juhtimist käsitleva komisjoni seadusandliku ettepaneku mõju hindamisel.
            
            
               Konsultatsioonile vastanud leidsid, et määruse (EL) nr 256/2014 kohased kohustused võiks kehtetuks tunnistada
                  10
               .
            
            
            
               3.ETTEPANEKU ÕIGUSLIK KÜLG
            
            
               Käesoleva ettepanekuga tunnistatakse kehtetuks Euroopa Parlamendi ja nõukogu 26. veebruari 2014. aasta määrus (EL) nr 256/2014, milles käsitletakse komisjoni teavitamist Euroopa Liidu energeetikataristu investeerimisprojektidest ning millega asendatakse nõukogu määrus (EL, Euratom) nr 617/2010 ja tunnistatakse kehtetuks nõukogu määrus (EÜ) nr 736/96.
            
            
               Määruse (EL) nr 256/2014 õigusliku aluse, nimelt Euroopa Liidu toimimise lepingu artikli 194 suhtes kohaldatakse seadusandlikku tavamenetlust. Seepärast teeb komisjon Euroopa Parlamendile ja nõukogule ettepaneku tunnistada kõnealune määrus kehtetuks.
            
            
               4.MÕJU EELARVELE 
            
            
               Määrusel on väga piiratud mõju eelarvele, mis on seotud infotehnoloogia, andmete ostmise ja ekspertide tasustamise kuludega. Eeldati, et ka liikmesriikide eelarvele ei ole olulist otsest mõju.
            
            
               Kõnealuse määruse kehtetuks tunnistamisega kaotatakse sellega seonduvad piiratud kulud. See aitab otstarbekamalt kasutada komisjoni ja liikmesriikide vahendeid, kõrvaldades kahekordse aruandluskohustuse ja selliste andmete töötlemise, mis on muutunud kättesaadavaks muude, parema kvaliteediga allikate kaudu.
            
            
               2017/0347 (COD)
            
            
               Ettepanek:
            
            
               EUROOPA PARLAMENDI JA NÕUKOGU MÄÄRUS
            
            
               millega tunnistatakse kehtetuks Euroopa Parlamendi ja nõukogu määrus (EL) nr 256/2014, milles käsitletakse komisjoni teavitamist Euroopa Liidu energeetikataristu investeerimisprojektidest 
               
            
               EUROOPA PARLAMENT JA EUROOPA LIIDU NÕUKOGU,
            
            
               võttes arvesse Euroopa Liidu toimimise lepingut, eriti selle artiklit 194,
            
            
               võttes arvesse Euroopa Komisjoni ettepanekut,
            
            
               olles edastanud seadusandliku akti eelnõu liikmesriikide parlamentidele,
            
            
               võttes arvesse Euroopa Majandus- ja Sotsiaalkomitee arvamust
                  11
               ,
            
            
               võttes arvesse Regioonide Komitee arvamust
                  12
               , 
            
            
               toimides seadusandliku tavamenetluse kohaselt
            
         
         
            
               ning arvestades järgmist:
            
            
               (1)Euroopa Parlament, Euroopa Liidu Nõukogu ja Euroopa Komisjon on 13. aprilli 2016. aasta institutsioonidevahelises kokkuleppes parema õigusloome kohta
                  13
                kinnitanud oma ühist kohustust õigusakte ajakohastada ja lihtsustada.
            
            
               (2)Selleks et „puhastada“ õigustikku ja vähendada selle mahtu, on vaja teha kindlaks aegunud õigusaktid, mis ei täida enam oma eesmärki. Selliste õigusaktide kehtetuks tunnistamine võimaldab säilitada läbipaistvat, selget ja kergesti kasutatavat õigusraamistikku.
            
            
               (3)Euroopa Parlamendi ja nõukogu määruses (EL) nr 256/2014
                  14
                on nõutud, et liikmesriigid teatavad komisjonile investeerimisprojektidest, mille puhul taristu ehitamise või kasutuselt kõrvaldamise töö on juba alanud või mille puhul on lõplik investeerimisotsus juba tehtud. 
            
            
               (4)Määruse (EL) nr 256/2014 kohased kohustused seoses investeerimisprojektidest ning nendega seotud teabest ja andmetest teatamisega olid juba kehtestatud nõukogu määrusega (EL, Euratom) nr 617/2010
                  15
               . Euroopa Kohus tühistas määruse (EL, Euratom) nr 617/2010
                  16
                vale õigusliku aluse tõttu, aga selle mõju jäi püsima kuni määruse (EL) nr 256/2014 vastuvõtmiseni. 
            
            
               (5)Varasem õigusraamistik pidi andma komisjonile andmeid ja teavet kavandatud arenduste kohta tootmis-, ülekandmis- ja ladustamisvõimsuses ning energiasektori projektide kohta. Selle eesmärk oli anda komisjonile ülevaade liidu energeetikataristu investeeringute arengust.
            
            
               (6)Määruse (EL) nr 256/2014 ja nõukogu määruse (EL) nr 617/2010 kohaste kohustuste kehtestamisest alates on esitatud kolm aruannet (2011, 2013 ja 2015).  Lisaks tellis komisjon kolm välisuuringut pärast seda, kui liikmesriigid esitasid määruse (EL) nr 256/2014 alusel kolm aruannet. Seega on möödunud piisavalt aega ja kogunenud hulgaliselt kogemusi, et komisjon saaks tõenditele tuginedes kriitiliselt analüüsida, kas määrus on andnud oodatud tulemusi. 
            
            
               (7)2016. aastal viis komisjon läbi määruse (EL) nr 256/2014 artikliga 11 ettenähtud läbivaatamise, sealhulgas sidusrühmadega konsulteerimine, mis hõlmas kõiki kavandamis- ja aruandluskohustusi energiasektoris. Komisjon jõudis järeldusele, et määrusega (EL) nr 256/2014 ettenähtud aruandluskohustuste ning Euroopa elektri põhivõrguettevõtjate võrgustiku ja Euroopa maagaasi ülekandesüsteemi haldurite võrgustiku kohaste aruandluskohustuste vahel esineb märkimisväärselt kattuvust. Samuti selgus, et saadud andmete ja teabe kvaliteet ning asjakohasus olid sageli puudulikud ning et kõnealune teave sattus komisjoni valdustesse muude allikate (sh Euroopa elektri põhivõrguettevõtjate võrgustik ja Euroopa maagaasi ülekandesüsteemi haldurite võrgustik, 10-aastased võrgu arengukavad, ülekandesüsteemihaldurite ja kommunaalettevõtjate aastaaruanded, riiklikud arengukavad, jne) kaudu. Lisaks märgiti, et komisjonil oli turuandmetele otsene juurdepääs oma energiaturu seiresüsteemi kaudu.
            
            
               (8)Seepärast ei ole määrus (EL) nr 256/2014 andnud oodatud tulemusi seoses komisjonile esitatud teabe koguse, kvaliteedi ja asjakohasusega.
            
            
               (9)Määrus (EÜ) nr 256/2014 tuleks seetõttu kehtetuks tunnistada.
            
            
               ON VASTU VÕTNUD KÄESOLEVA MÄÄRUSE:
            
            
               Artikkel 1
            
            
               Määrus (EL) nr 256/2014 tunnistatakse kehtetuks.
            
            
            
               Artikkel 2
            
            
               Käesolev määrus jõustub kahekümnendal päeval pärast selle avaldamist Euroopa Liidu Teatajas. 
            
            
               Käesolev määrus on tervikuna siduv ja vahetult kohaldatav kõikides liikmesriikides.
            
            
               Brüssel,
            
            
               
                  Euroopa Parlamendi nimel
                        Nõukogu nimel
               
               
                  president
                        eesistuja
               
            
         
         
            
                  
                     (1)
                  
                        Euroopa Parlamendi, Euroopa Liidu Nõukogu ja Euroopa Komisjoni vahel sõlmitud institutsioonidevaheline parema õigusloome kokkulepe. 
                  EÜT L 123, 12.12.2001, lk 1–14.
               
               
                  
                     (2)
                  
                        ELT L 302, 22.10.2014, lk 26. 
               
               
                  
                     (3)
                  
                        
                  ELT L 180, 30.1.2010, lk 7.
               
               
                  
                     (4)
                  
                        Euroopa Kohtu 6. septembri 2012. aasta otsus kohtuasjas C-490/10: parlament vs. nõukogu (EKL 2012, lk I-0000).
               
               
                  
                     (5)
                  
                        Komisjoni talituste töödokument (2016) 396 final. 
                  http://ec.europa.eu/energy/sites/ener/files/documents/1_en_autre_document_travail_service_part1_v4.pdf
               
               
                  
                     (6)
                  
                        COM/2016/0759 final/2 - 2016/0375 (COD). Komisjoni ettepanek Euroopa Parlamendi ja nõukogu määruse kohta, milles käsitletakse energialiidu juhtimist ja millega muudetakse direktiive 94/22/EÜ, 98/70/EÜ ja 2009/31/EÜ, määrusi (EÜ) nr 663/2009 ja (EÜ) nr 715/2009, direktiivi 2009/73/EÜ, nõukogu direktiivi 2009/119/EÜ, direktiive 2010/31/EL, 2012/27/EL ja 2013/30/EL ja nõukogu direktiivi (EL) 2015/652 ning tunnistatakse kehtetuks määrus (EL) nr 525/2013. 
               
               
                  
                     (7)
                  
                        ENTSO-E, Euroopa elektri põhivõrguettevõtjate võrgustik
               
               
                  
                     (8)
                  
                        ENTSO-G, Euroopa maagaasi ülekandesüsteemi haldurite võrgustik
               
               
                  
                     (9)
                  
                        COM/2016/0759 final/2 - 2016/0375 (COD). Komisjoni ettepanek: Euroopa Parlamendi ja nõukogu määrus, milles käsitletakse energialiidu juhtimist ja millega muudetakse direktiive 94/22/EÜ, 98/70/EÜ ja 2009/31/EÜ, määrusi (EÜ) nr 663/2009 ja (EÜ) nr 715/2009, direktiivi 2009/73/EÜ, nõukogu direktiivi 2009/119/EÜ, direktiive 2010/31/EL, 2012/27/EL ja 2013/30/EL ja nõukogu direktiivi (EL) 2015/652 ning tunnistatakse kehtetuks määrus (EL) nr 525/2013. 
               
               
                  
                     (10)
                  
                        Vt SWD(2016) 396 final, lk 118.
               
               
                  
                     (11)
                  
                        ELT C […], […], lk […].
               
               
                  
                     (12)
                  
                        ELT C […], […], lk […].
               
               
                  
                     (13)
                  
                        ELT L 123, 12.5.2016, lk 1.
               
               
                  
                     (14)
                  
                        Euroopa Parlamendi ja nõukogu 26. veebruari 2014. aasta määrus (EL) nr 256/2014, milles käsitletakse komisjoni teavitamist Euroopa Liidu energeetikataristu investeerimisprojektidest ning millega asendatakse nõukogu määrus (EL, Euratom) nr 617/2010 ja tunnistatakse kehtetuks nõukogu määrus (EÜ) nr 736/96 (ELT L 84, 20.3.2014, lk 61).
               
               
                  
                     (15)
                  
                        Nõukogu 24. juuni 2010. aasta määrus (EL, Euratom) nr 617/2010, mis käsitleb komisjoni teavitamist Euroopa Ühenduse energeetika infrastruktuuri investeerimisprojektidest ning millega tunnistatakse kehtetuks määrus (EÜ) nr 736/96 (
                  ELT L 180, 15.7.2010, lk 7
                  ).
               
               
                  
                     (16)
                  
                        Euroopa Kohtu 6. septembri 2012. aasta otsus kohtuasjas C-490/10: parlament vs. nõukogu (ECLI:EU:C:2012:525).